Η **Μπέττυ Μαγγίρα** (γεν. 10 Αυγούστου 1978) είναι Ελληνίδα παρουσιάστρια και μοντέλο.

Πρώτα Χρόνια
------------

Γεννήθηκε στις 10 Αυγούστου του 1978 στην Ξάνθη όπου και πέρασε τα παιδικά της χρόνια. Τελειώνοντας το σχολείο σε ηλικία 18 ετών πέρασε στο Παιδαγωγικό Τμήμα Δημοτικής Εκπαίδευσης του Πανεπιστημίου Αιγαίου, ωστόσο εγκαταστάθηκε στην Αθήνα μαζί με την αδερφή της, Ματθίλδη Μαγγίρα, παίρνοντας μεταγραφή στο ίδιο τμήμα του Πανεπιστημίου Αθηνών. Παράλληλα με τις σπουδές της ξεκίνησε να εργάζεται ως μοντέλο αρχικά λαμβάνοντας μέρος στα Καλλιστεία του ΑΝΤ1 το 1997 και στον διαγωνισμό ομορφιάς Look of the Year το 1998, χωρίς ωστόσο να αποσπάσει κάποιο τίτλο, ενώ στη συνέχεια έλαβε μέρος σε διάφορα τηλεοπτικά διαφημιστικά προϊόντων το 2000.

Βιογραφικό
----------

Η καριέρα της στο χώρο του θεάματος ξεκίνησε στις αρχές του 1997 όταν μέσω του πρακτορείου της πέρασε από ένα casting για τον τηλεοπτικό σταθμό Star Channel κερδίζοντας τη θέση της συμπαρουσιάστριας του Πέτρου Φιλιππίδη στο τηλεπαιχνίδι *Remote Control*.

Στο τέλος του 1997, και μετά την αποχώρηση της παρουσιάστριας της εκπομπής *Γάτες*, δέχτηκε πρόταση από τον παραγωγό Κώστα Λαζόπουλο για να παρουσιάσει την εκπομπή του Mega Channel. Τελικά ανέλαβε την παρουσίαση της lifestyle αυτής εκπομπής μαζί με την Αφροδίτη Σημίτη παραμένοντας σε αυτή για τρεις σεζόν. Τη σεζόν 1999-2000 ανέλαβε μαζί με την Αλέκα Καμηλά την παρουσίαση της πρωινής ψυχαγωγικής εκπομπής του Μακεδονία TV με τίτλο *Nylon* για μία σεζόν.

Αμέσως μετά ξεκίνησε τη συνεργασία της ως συμπαρουσιάστρια του τηλεοπτικού διδύμου Φώτη Σεργουλόπουλου και Μαρίας Μπακοδήμου στην πρωινή εκπομπή του MEGA *Σαν στο σπίτι μας* για δύο σεζόν. Το 2001, παράλληλα με το πρωινό, έγινε ιδιαίτερα αναγνωρίσιμη στο ευρύ κοινό έχοντας αναλάβει την παρουσίαση της θρυλικής μουσικής εκπομπής *Mega Star* μετά την αποχώρηση της Ναταλίας Γερμανού από τη θέση της παρουσιάστριας. Παρέμεινε στην παρουσίαση του *Mega Star* για δύο χρόνια, την 13η και 14η σεζόν της εκπομπής, δημιουργώντας παράλληλα και τα κείμενα της.

Το καλοκαίρι του 2003 πήρε μεταγραφή στον τηλεοπτικό σταθμό Alpha TV και τη σεζόν 2003-2004 ανέλαβε μαζί με τον Θέμο Αναστασιάδη την παρουσίαση του Σαββατιάτικου ψυχαγωγικού show *Όχι άλλο μπλα μπλα!*. Η εκπομπή δεν σημείωσε επιτυχία και ολοκληρώθηκε πρόωρα. Παράλληλα τη σεζόν 2003-2004 έκανε το θεατρικό της ντεμπούτο συνεργαζόμενη με την αδερφή της Ματθίλδη Μαγγίρα σκηνοθετώντας, γράφοντας, τραγουδώντας και πρωταγωνιστώντας στο stand-up show *Cabaret Show*. Η παράσταση σημείωσε μεγάλη επιτυχία και συνεχίστηκε για τα επόμενα έξι χρόνια μέχρι και το 2009. Τη σεζόν 2004-2005 πρωταγωνίστησε στην κωμική σειρά του ALPHA *Piatsa Κολωνάκι* μαζί με την Μίρκα Παπακωνσταντίνου και τον Δημήτρη Σταρόβα, κάνοντας την πρώτη της μεγάλη τηλεοπτική εμφάνιση ως ηθοποιός. Τον Δεκέμβριο του 2005 ανέλαβε την παρουσίαση της τρίτης σεζόν της ψυχαγωγικής εκπομπής του ALTER *Lifestyle*, μετά την ξαφνική αποχώρηση της Τζένης Ιωακειμίδου από τη θέση της παρουσιάστριας, μέχρι και τον Ιούνιο του 2006. Παράλληλα έκανε guest εμφανίσεις στις τηλεοπτικές σειρές *Οι Αταίριαστοι* και *Γάμος με τα όλα του*.

Τη σεζόν 2006-2007 πρωταγωνίστησε μαζί με τον Αντώνη Λουδάρο στην κωμική σειρά αυτοτελών επεισοδίων του ALPHA *Εντιμότατοι κερατάδες* υποδυόμενοι ένα ζευγάρι φάντασμα που ο ένας αναλαμβάνει να χωρίσει και ο άλλος να ενώσει διάφορα ερωτικά ζευγάρια. Την επόμενη σεζόν παρέμεινε στον ALPHA αναλαμβάνοντας την παρουσίαση του talent show δεξιοτήτων *TV Stars: Παρουσιάστε* για μία σεζόν. Την άνοιξη του 2008 παρουσίασε μαζί με την Ματθίλδη Μαγγίρα τον *Ελληνικό Τελικό της Eurovision* στη ΝΕΤ. Την ίδια χρονιά πρωταγωνίστησε στον κινηματογράφο στην κωμωδία  *Το γαμήλιο πάρτυ*. Τη σεζόν 2008-2009 ανανέωσαν τη συνεργασία τους με τη δημόσια τηλεόραση αναλαμβάνοντας ως τηλεοπτικό δίδυμο την παρουσίαση του ψυχαγωγικού show *Magiremata* ενώ παρουσίασαν ξανά τον *Ελληνικό Τελικό της Eurovision* και το 2009. Μετά από μία σεζόν τηλεοπτικής απουσίας επέστρεψε τη σεζόν 2010-2011 παρουσιάζοντας την ψυχαγωγική εκπομπή *Exclusive* στον ALPHA.

Το 2014 έλαβε μέρος στον δεύτερο κύκλο του show μεταμφιέσεων του ΑΝΤ1 *Your Face Sounds Familiar* καταλαμβάνοντας την όγδοη θέση στην τελική κατάταξη. Τη σεζόν 2014-2015, επέστρεψε τηλεοπτικά ως παρουσιάστρια, αναλαμβάνοντας την παρουσίαση της ψυχαγωγικής εκπομπής *Όλα Παίζουν* μαζί με τον Γιώργο Λιανό, την Αλέκα Καμηλά και την Κατερίνα Καινούργιου στο καθημερινό πρόγραμμα του Alpha TV. Παράλληλα έκανε μία guest εμφάνιση στην κωμική σειρά *Μην αρχίζεις τη μουρμούρα*. Το 2015 έπαιξε στην κινηματογραφική κωμωδία του Βασίλη Μυριανθόπουλου *Απόψε τρώμε στης Ιοκάστης*. Ακολούθησαν οι έκτακτες εμφανίσεις της στις σειρές *Daddy Cool* και *Το σόι σου* ενώ εμφανίστηκε ως guest κριτής στα talent show *My Style Rocks* και *Ελλάδα Έχεις Ταλέντο*. Τη σεζόν 2018-2019 ήταν μέλος της κριτικής επιτροπής του δεύτερου κύκλου του show μόδας *My Style Rocks*. Ακολούθησε ο ρόλος της αυστηρής δικηγόρου *Αθηνάς* στην κωμική σειρά του ALPHA *Σπίτι Είναι* για μία σεζόν. Το 2021 επέστρεψε στην All Star εκδοχή του show μεταμφιέσεων του ΑΝΤ1 *Your Face Sounds Familiar* όπου κατέκτησε την πέμπτη θέση. Το καλοκαίρι της ίδιας χρονιάς υπέγραψε συμβόλαιο συνεργασίας με τον τηλεοπτικό σταθμό Open TV. Εκεί τον Σεπτέμβριο του 2021 ανέλαβε την παρουσίαση της πρωινής ψυχαγωγικής ζώνης του σταθμού με την εκπομπή *Ποιος είναι Πρωϊνιάτικα;* για δύο σεζόν.

Προσωπική ζωή
-------------

Το 2005 ξεκίνησε τη σχέση της με τον υδατοσφαιριστή Δημήτρη Μάζη. Παντρεύτηκαν το 2009 και απέκτησαν μαζί δύο κόρες: την Άτζελα (γενν. 2010) και την Εραττώ (γενν. 2013).

Τηλεόραση
---------

| Έτος | Τίτλος προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 1999-2000 | Nylon | Μακεδονία TV | Η Ίδια | Παρουσιάστρια |
| 2000-2001 | Σαν στο σπίτι μας | Mega | Συμπαρουσιάστρια |
| 2002-2004 | Mega Star | Παρουσιάστρια |
| 2003-2004 | Όχι άλλο μπλα μπλα | Alpha | Συμπαρουσιάστρια |
| 2004 | Piatsa Κολωνάκι | Τέτη | Πρωταγωνιστικός ρόλος |
| 2005-2006 | Lifestyle | Alter | Η Ίδια | Παρουσιάστρια |
| 2006 | Γάμος με τα όλα του | ΑΝΤ1 | Νάντια | Επεισόδιο: "Ο γάμος είναι φυλακή" |
| Οι Αταίριαστοι | Mega | Μαντόνα | 4 επεισόδια |
| 2006-2007 | Εντιμότατοι κερατάδες | Alpha | Εύα Κολάση | Πρωταγωνιστικός ρόλος |
| 2007-2008 | TV Stars, παρουσιάστε! | Η Ίδια | Παρουσιάστρια |
| 2008 | Magiremata | ΝΕΤ |
| 2008-2009 | Ελληνικός Τελικός Eurovision |
| 2010-2011 | Exclusive | Alpha |
| 2014 | Your Face Sounds Familiar | ΑΝΤ1 | Διαγωνιζόμενη |
| 2014-2015 | Όλα παίζουν | Alpha | Παρουσιάστρια |
| 2015 | Μην αρχίζεις τη μουρμούρα | Τζέσικα | Σεζόν 2, Επεισόδιο 32 |
| 2016 | Daddy Cool | ΑΝΤ1 | ψυχίατρος | Επεισόδια 8-9 |
| 2017 | Το σόι σου | Alpha | Λόλα Παπακώστα | Επεισόδιο: "Τρέξε, Λόλα, Τρέξε" |
| Ελλάδα έχεις ταλέντο | ΣΚΑΪ | Η Ίδια | Guest Κριτής |
| My Style Rocks |
| 2018-2019 | Κριτής |
| 2019-2020 | Σπίτι Είναι... | Alpha | Αθηνά | Πρωταγωνιστικός ρόλος |
| 2021 | Your Face Sounds Familiar: All Star | ΑΝΤ1 | Η Ίδια | Διαγωνιζόμενη |
| 2021-2023 | Ποιος είναι πρωινιάτικα; | OPEN | Παρουσιάστρια |
| 2023-σήμερα | I love Σου Κου | ΑΝΤ1 |

Παραπομπές
----------

1. ↑  «Αλέκα Καμηλά και Μπέττυ Μαγγίρα πρώτη συνεργασία στο Μακεδονία TV». e-radio.com.cy. 9 Νοεμβρίου 2018. Ανακτήθηκε στις 9 Νοεμβρίου 2018.
2. ↑  ««Aποκαλυπτικά δελτία ειδήσεων» και σάτιρα». tanea.gr. 24 Σεπτεμβρίου 2003. Ανακτήθηκε στις 24 Σεπτεμβρίου 2003.
3. ↑  «Πρεμιέρα για το σίριαλ «Ρiatsa Kολωνάκι»». tanea.gr. 22 Μαρτίου 2005. Ανακτήθηκε στις 22 Μαρτίου 2005.
4. ↑  «"Μην αρχίζεις τη μουρμούρα": Η Μπέτυ Μαγγίρα μεταμορφώνεται σε σέξι αστυνομικό». Πρώτο Θέμα. 12 Δεκεμβρίου 2014. Ανακτήθηκε στις 17 Δεκεμβρίου 2014.
5. ↑  «Η Μπέττυ Μαγγίρα εισβάλει στο… Σόι σου!». ZappIt. 24 Φεβρουαρίου 2017. Ανακτήθηκε στις 27 Μαρτίου 2017.
6. ↑  «Ελλάδα έχεις Ταλέντο: Ούρλιαξε η Μαγγίρα, πάτησε το golden buzzer». news247.gr. 26 Νοεμβρίου 2018. Ανακτήθηκε στις 26 Νοεμβρίου 2018.

Πηγές
-----

* Μαγγίρα στο iShow